Publication: Magyar Közlöny
Issue: MK-2000-82 (Year: 2000, Number: 82)
Era: 1990-2004
Section: szóló 1997. évi LXXXII. törvény alapján történő vagyonkezelés.
Paragraph Index: 393

30.K.1. AZONNALI ELADÁSI ÜGYLETEK ADATAI Ebben a táblában a befektetési szolgáltatónak a tőzsdén kívül kötött azonnali eladási ügyleteiről kell hetente adatot szolgáltatni. A jelentés kitöltése Az azonnali (prompt) ügyleteknél az értékpapírokat a részletezésnél az eredeti kibocsátó szerint kell csoportosítani és besorolni a következő sorrend szerint: — kötvények (államkötvénnyel kezdődően), kamatozó kincstárjegy, — diszkont kincstárjegy, — részvény, — befektetési jegy, — kárpótlási jegy. Az a) oszlopban az értékpapír megnevezésénél az értékpapír rövid, de azonosítható nevét, a b) oszlopban az értékpapír egyedi azonosító, ISIN kódját kell feltüntetni. A c) oszlopban kell kimutatni értékpapíronként a forgalmazott értékpapírok névértékével súlyozott átlagárat a részvények, és átlagárfolyamot a kötvények esetében. A d) oszlopban a kötésekben szereplő értékpapír mennyiséget (az átlagszámításnál használt súlyok összegét), a részvények esetében darabszámot, a kötvényeknél névértéket kell szerepeltetni. Az e) oszlopban a maximum árat — a részvényeknél a legmagasabb egyedi üzletkötés árát, a kötvények esetében a legmagasabb egyedi üzletkötés árfolyamát — kell feltüntetni. Az f) oszlopban a minimum árat — a részvényeknél a legalacsonyabb egyedi üzletkötés árát, a kötvények esetében a legalacsonyabb egyedi üzletkötés árfolyamát — kell feltüntetni. A g) oszlopban kell az értékpapír ügyletek összértékét (árfolyamértékét) kimutatni.

Source: https://magyarkozlony.hu/hivatalos-lapok/e57b817d5d110b9a3d7a9b00eb71e8fe04e25044/dokumentumok/d47d314b371d0bb789e80a8b422eea88586fef88/letoltes